哭梅聖俞
作者：王安石
朝代：宋

paragraphs: 詩行於世先春秋，國風變衰始柏舟。
文辭感激多所憂，律呂尚可諧鳴球。
先王澤竭士已偷，紛紛作者始可羞。
其聲與節急以浮，真人當天施再流。
篤生梅公應時求，頌歌文武功業優。
經奇緯麗散九州，衆皆少銳老則不。
翁獨辛苦不能休，惜無采者人名遒。
貴人憐公青兩眸，吹噓可使高岑樓。
坐令隠約不見收，空能乞錢助饙餾。
疑此有物司諸幽，棲棲孔孟葬魯鄒。
後始卓犖稱軻丘，聖賢與命相楯矛。
勢欲强達誠無由，詩人况又多窮愁。
李杜亦不爲公侯，公窺窮阨以身投。
坎軻坐老當誰尤，吁嗟豈即非善謀。
虎豹雖死皮終留，飄然載喪下陰溝。
粉書軸幅懸無旒，高堂萬里哀白頭。
東望使我商聲謳。